Αναίρεση που άσκησε στις 20 Φεβρουαρίου 2015 η Ferriere Nord SpA κατά της αποφάσεως που εξέδωσε το Γενικό Δικαστήριο (όγδοο τμήμα) στις 9 Δεκεμβρίου 2014, στην υπόθεση T-90/10, Ferriere Nord κατά Επιτροπής
(Υπόθεση C-88/15 P)
Γλώσσα διαδικασίας: η ιταλική
Διάδικοι
Αναιρεσείουσα: Ferriere Nord SpA (εκπρόσωποι: W. Viscardini, G. Donà, avvocati)
Αντίδικος κατ’ αναίρεση: Ευρωπαϊκή Επιτροπή
Αιτήματα
Η αναιρεσείουσα ζητεί από το Δικαστήριο:
κυρίως, να αναιρέσει την απόφαση που εξέδωσε το Γενικό Δικαστήριο (όγδοο τμήμα) στις 9 Δεκεμβρίου 2014, επί της υποθέσεως T-90/10, καθόσον με την απόφαση αυτή απορρίφθηκε το κύριο αίτημα της Ferriere Nord, περί συνολικής ακυρώσεως της αποφάσεως C (2009) 7492 τελικό της Ευρωπαϊκής Επιτροπής, της 30ής Σεπτεμβρίου 2009, όπως τροποποιήθηκε και συμπληρώθηκε με την απόφαση C (2009) 9912 τελικό της Ευρωπαϊκής Επιτροπής, της 8ης Δεκεμβρίου 2009·
συνακόλουθα, να ακυρώσει τις προμνημονευθείσες αποφάσεις της Επιτροπής·
επικουρικώς, να αναιρέσει την απόφαση που εξέδωσε το Γενικό Δικαστήριο (όγδοο τμήμα) στις 9 Δεκεμβρίου 2014, επί της υποθέσεως T 90/10, καθόσον με την απόφαση αυτή απορρίφθηκε το επικουρικό αίτημα της Ferriere Nord, περί μερικής ακυρώσεως της αποφάσεως C (2009) 7492 τελικό της Ευρωπαϊκής Επιτροπής, της 30ής Σεπτεμβρίου 2009, όπως τροποποιήθηκε και συμπληρώθηκε με την απόφαση C (2009) 9912 τελικό, και, ως εκ τούτου, να μειώσει το πρόστιμο που επιβλήθηκε με την απόφαση αυτή·
συνακόλουθα, να ακυρώσει εν μέρει τις προμνημονευθείσες αποφάσεις της Επιτροπής και να μειώσει έτι περαιτέρω (σε σχέση με τη μείωση που αποφάσισε το Γενικό Δικαστήριο) το πρόστιμο που επιβλήθηκε στην αναιρεσείουσα·
εν πάση περιπτώσει, να καταδικάσει την Ευρωπαϊκή Επιτροπή στα δικαστικά έξοδα αμφοτέρων των βαθμών δικαιοδοσίας.
Λόγοι αναιρέσεως και κύρια επιχειρήματα
I – Πρόδηλη παραμόρφωση, όπως προκύπτει από τη δικογραφία, των πραγματικών περιστατικών και των αποδεικτικών στοιχείων όσον αφορά την έλλειψη αρμοδιότητας της Επιτροπής να επιβάλει κυρώσεις στη Ferriere Nord – Παράτυπη παράλειψη διαπιστώσεως των πρόδηλων αντιφάσεων που ενέχει το σκεπτικό της αποφάσεως της Επιτροπής και έλλειψη αιτιολογίας – Παράβαση των κανόνων περί βάρους αποδείξεως.
II – Παράβαση του άρθρου 27 του κανονισμού 1/20031, καθόσον δεν κοινοποιήθηκε νέα ανακοίνωση αιτιάσεων – Παραβίαση της αρχής της δικαιολογημένης εμπιστοσύνης – Πρόδηλη παραμόρφωση, όπως προκύπτει από τη δικογραφία, των πραγματικών περιστατικών και των αποδεικτικών στοιχείων – Προσβολή των δικαιωμάτων άμυνας – Έλλειψη αιτιολογίας – Προσβολή του δικαιώματος ακροάσεως από ειδικό προς τούτο σύμβουλο.III – Παράβαση του εσωτερικού κανονισμού της Επιτροπής (και, ως εκ τούτου, του πρωτογενούς και παράγωγου δικαιώματος όσον αφορά τη χρήση πλειόνων γλωσσών), καθόσον η τελική έκθεση του συμβούλου ακροάσεως στην επίσημη γλώσσα του πρωτοτύπου ήταν μεταγενέστερη της αποφάσεως του σώματος των επιτρόπων της 30ής Σεπτεμβρίου 2009.IV – Χρονική διάρκεια της συμμετοχής της Ferriere Nord στη σύμπραξη – Πλάνη περί το δίκαιο κατά την εκτίμηση των πραγματικών περιστατικών: παραμόρφωση των αποδεικτικών στοιχείων – Παραβίαση των γενικών αρχών περί βάρους αποδείξεως και in dubio pro reo – Σκεπτικό ενέχον αντιφάσεις.V – Παραβίαση της αρχής της αναλογικότητας κατά τον καθορισμό του βασικού ποσού του προστίμου που επιβλήθηκε στη Ferriere Nord λαμβανομένης υπόψη της σοβαρότητας της παραβάσεως και της χρονικής διάρκειας της συμπράξεως – Παραβίαση της αρχής της ίσης μεταχειρίσεως – Έλλειψη αιτιολογίας.VI – Πρόδηλη πλάνη (ή, τουλάχιστον, πρόδηλη ανακρίβεια) κατά τον υπολογισμό της μειώσεως του προστίμου που επιβλήθηκε στη Ferriere Nord – Πεπλανημένη άσκηση της πλήρους δικαιοδοσίας – Παραλείψεις όσον αφορά την αιτιολογία.VII – Παράνομη προσαύξηση του βασικού ποσού του προστίμου λόγω υποτροπής ως προς την προσβολή των δικαιωμάτων άμυνας.VIII – Παράνομη προσαύξηση του βασικού ποσού του προστίμου λόγω υποτροπής όσον αφορά το χρονικό διάστημα που παρήλθε.IX – Παράνομη προσαύξηση του βασικού ποσού του προστίμου λόγω υποτροπής ως προς την παραβίαση της αρχής της αναλογικότητας.
____________
____________
1 Κανονισμός (ΕΚ) 1/2003 του Συμβουλίου, της 16ης Δεκεμβρίου 2002,